
	诪讗讬 砖讘讬注讬转 砖讘讬注讬转 诇讗专讜讻讛. 驻讬专讜砖 砖诪转讞讬诇讬谉 诇讛讗专讬讱 讜诇讜诪专 讘拽砖讜转 讜转讞讬谞讜转 讘转讜讱 讘专讻讛 砖诇 讙讜讗诇 讬砖专讗诇 讗讘诇 诪''诪 讗讬谞讛 讘讻诇诇 讛谞讜住驻讜转 讘讬诪讬 转注谞讬转 讚诇讗 讛讬讜 诪讜住讬驻讬谉 专拽 砖砖讛 讜注诇 讻诇 讛讘专讻讜转 讬砖 讟注诐 注诇 诪讛 讛诐 转讜讗诪讜转 讘讻讱 讛专讗砖讜谞讛 砖诇 讙讜讗诇 讗讬谞讛 诪谉 讛诪谞讬谉 讜讘讛 讗讜诪专讬诐 诪讬 砖注谞讛 诇讗讘专讛诐 诇驻' 砖讛讬讛 专讗砖讜谉 诇谞爪讜诇讬谉 砖谞讬爪讜诇 诪谞诪专讜讚 讜讘砖谞讬讛 砖讛讬讗 专讗砖讜谞讛 诪谉 讛砖砖讛 讛谞讜住驻讜转 讗诪专 诪讬 砖注谞讛 诇讗讘讜转谞讜 注诇 讬诐 住讜祝 讜讞讜转诐 讘专讜讱 讝讜讻专 讛讘专讬转 讜诇驻讬讻讱 讗讜诪专讛 讘讝讻专讜谞讜转 诇驻讬 砖讛讬讜 讘诪爪专讬诐 讜谞转讬讬讗砖讜 诪谉 讛讙讗讜诇讛 讜注诇讬讜 谞讗诪专 (砖诪讜转 讜) 讜讗讝讻讜专 讗转 讘专讬转讬 讜讻谉 讘砖诇讬砖讬转 砖讛讬讗 砖谞讬讛 诪谉 讛诪谞讬谉 砖讜诪注 转专讜注讛 讘讬讛讜砖注 砖谞注谞讛 讘讬专讬讞讜 讚讛讬讬谞讜 讘注讜讚 讬砖专讗诇 讘讙诇讙诇 讘砖讜驻专讜转 讛讬讛 讗讜诪专 诪讬 砖注谞讛 诇讬讛讜砖注 讘讙诇讙诇 诇驻讬 砖谞注谞讛 讘砖讜驻专讜转 注诇 讛专讘讬注讬转 讜讛讬讗 砖诇讬砖讬转 诪谉 讛诪谞讬谉 诪讬 砖注谞讛 诇砖诪讜讗诇 讜讻讜' 讜讘砖诪讜讗诇 讻转讬讘 爪注拽讛 讜转驻诇讛 讜讙讘讬 讗诇讬讛讜 讻转讬讘 转驻诇讛 注谞谞讬 讛' 注谞谞讬 讜讗诪专讬谞谉 讘讙诪专讗 讚爪注拽讛 讙讘讬 砖诪讜讗诇 讜转驻诇讛 讙讘讬 讗诇讬讛讜 讜讬''讗 转驻诇讛 讙讘讬 砖诪讜讗诇 讜爪注拽讛 讙讘讬 讗诇讬讛讜 讚讛讗 讚讻转讬讘 注谞谞讬 讙讘讬 讗诇讬讛讜 讛讜讗 爪注拽讛 砖诪讜讗诇 讘诪爪驻讛 诪注讬谉 讗诇 讛' 讘爪专转讛 诇讬 诇讗诇讬讛讜 讘讛专 讛讻专诪诇 讻谞讙讚 讗砖讗 注讬谞讬 讗诇 讛讛专讬诐 讜讻谉 讻讜诇诐: 讘专讜讱 诪专讞诐 注诇 讛讗专抓. 讚讙讘讬 讚讜讚 讜砖诇诪讛 砖讬讬讱 诇讜诪专 注诇 讛讗专抓 讚讚讜讚 讜砖诇诪讛 讛转驻诇诇讜 注诇 讛讗专抓 讚讜讚 讙讘讬 诪诇讗讱 讛诪讜转 讘讙讜专谉 讗专讜谞讛 讜砖诇诪讛 讘转驻诇讛 讚拽讗诪专 专注讘 讻讬 讬讛讬讛 讘讗专抓 讜注讜讚 讬砖 诇讜诪专 诪砖讜诐 讚讗转拽讬谉 讘讛诪''拽 讘讗专抓 讜诇讗 拽砖讬讗 讛讗 讚讞砖讬讘 讬讜谞讛 诪拽诪讬 讚讜讚 讗注''讙 砖讛讬讛 拽讜讚诐 诪砖讜诐 讚讘注讬 诇诪讬讞转诐 注诇 讛讗专抓 讻讚诪驻专砖 讘讙诪专讗:





专讘讬谞讜 讞谞谞讗诇

讛讬转讛 诇讬 谞讞诇转讬 讻讗专讬讛 讘讬注专 讗"专 讗诇注讝专 讝讛 砖"抓 讛讬讜专讚 诇驻谞讬 讛转讬讘讛 砖讗讬谞讜 讛讙讜谉:



讬专讜砖诇诪讬 专' 讗讞讗 讘砖诐 专讘 讗诪专 讗讬谉 转注谞讬转 注讻砖讬讜 讗"专 讬讜住讬 讛讚讗 讗诪专讛 讗诇讬谉 转注谞讬转讗 讚讗谞谉 注讘讚讬谉 诇讬转 拽专讬讬谉 转注谞讬转讗. 讗"诇 讻谉 讗诪讜专 专讘谞谉 讻诇 转注谞讬转 砖讗讬谞讛 谞注砖讬转 (讻诪爪讜转讛) [讻转讬拽讜谞讛] 注诇讬讜 讛讻转讜讘 讗讜诪专 谞转谞讛 注诇讬 讘拽讜诇讛 注诇 讻谉 砖谞讗转讬讛:



讗讜诪专 诇驻谞讬讛诐 讻"讚 讘专讻讜转 讬"讞 砖讘讻诇 讬讜诐 诪讜住讬祝 注讜讚 砖砖. 讜讗诇讜 讛谉 讝讻专讜谞讜转 讜砖讜驻专讜转 讻讜'. 讜讗拽砖讬谞谉 讜讛转谞谉 注诇 讛砖讘讬注讬转 讛讜讗 讗讜诪专 讻讜'. 讛谞讛 讝' 讘专讻讜转 诪讜住讬祝 讜讗诪讗讬 转谞讬谞谉 讜诪讜住讬祝 注讜讚 砖砖 讜砖谞讬谞谉 砖讘讬注讬转 诇讗专讜讻讜转 讻诇讜诪专 诪讜住讬祝 讜诪讗专讬讱 讘讙讜讗诇 讬砖专讗诇. 谞诪爪讗转 讘专讻讛 讙讜讗诇 讬砖专讗诇 讗专讜讻讛 砖讛讬讗 诪讻诇诇 讬"讞 讘专讻讜转 讜砖砖 诪讜住讬驻讬谉 讛讬讬谞讜 讝' 讗专讜讻讜转 讜注诇讛 转谞谉 注诇 讛砖讘讬注讬转 讛讜讗 讗讜诪专 讜讻讚转谞讬讗 讘讙讜讗诇 讬砖专讗诇 讛讜讗 诪讗专讬讱 讜讘讞讜转诪讛 讗讜诪专 诪讬 砖注谞讛 讗转 讗讘专讛诐 讗讘讬谞讜 讘讛专 讛诪讜专讬讛 讛' 讬' 注' 讗' 讜' 拽' 爪' 讘' 讛' 讘' (专"转 讛讜讗 讬注谞讛 讗转讻诐 讜讬砖诪注 拽讜诇 爪注拽转讻诐 讘讬讜诐 讛讝讛 讘专讜讱) 讙讜讗诇 讬砖专讗诇.



讜讛谉 注讜谞讬谉 讗讞专讬讜 讗诪谉. 讜讞讝谉 讛讻谞住转 讗讜诪专 转拽注讜 讘谞讬 讗讛专谉 转拽注讜 讜转讜拽注讬谉 讜诪专讬注讬谉 讜转讜拽注讬谉 讜讻谉 讘讻诇 讘专讻讛 讜讘专讻讛 讘讗讞转 讗讜诪专 转拽注讜 讘谞讬 讗讛专谉 转拽注讜 讜讘讗' 讗讜诪专 讛专讬注讜 讘谞讬 讗讛专谉 讛专讬注讜 讘诪讛 讚讘专讬诐 讗诪讜专讬诐 讘讙讘讜诇讬诐 讗讘诇 讘诪拽讚砖 讗讬谞讜 讗讜诪专 讗诇讗 讘专讜讱 讛' 讗诇讛讬 讬砖专讗诇 诪谉 讛注讜诇诐 讜注讚 讛注讜诇诐 讘专讜讱 讙讜讗诇 讬砖专讗诇 讜讛谉 注讜谞讬谉 讗讞专讬讜 讘砖讻诪诇"讜 诇驻讬 砖讗讬谉 注讜谞讬谉 讗诪谉 讘诪拽讚砖 砖谞讗' 拽讜诪讜 讘专讻讜 讗转 讛' 讗诇讛讬讻诐 讜讗讜诪专 讜讬讘专讻讜 砖诐 讻讘讜讚讱 讜诪专讜诪诐 讜讙讜' 注诇 讻诇 讘专讻讛 转谉 诇讜 转讛诇讛 讜讻谉 讛谞讛讬讙 专讘讬 讞诇驻转讗 讘爪驻讜专讬 讜讻砖讘讗 讚讘专 讗爪诇 讞讻诪讬诐 讗诪专讜 诇讗 讛讬讜 注讜砖讬谉 讻谉 讗诇讗 讘砖注专讬 诪讝专讞 讜讘讛专 讛讘讬转 讘诇讘讚. 转谞讬讗 讗讜诪专讬诐 诇驻谞讬讛诐 讻"讚 讘专讻讜转 讬"讞 砖讘讻诇 讬讜诐 讜诪讜住讬祝 注诇讬讛谉 注讜讚 砖砖 讜讛讬讻谉 讗诪专讜 讛谞讬 砖砖 讘专讻讜转 讘讬谉 讙讜讗诇 诇专讜驻讗 讜注讜谞讬谉 讗诪谉 讗讞专 讻诇 讘专讻讛 讜转讜拽注讬谉 注诇 讻诇 讗讞转 讜讗讞转 讻讜' 注诇 讛专讗砖讜谞讛 讛讜讗 讗讜诪专 诪讬 砖注谞讛 讗转 讗讘专讛诐 讗讘讬谞讜 讘讛专 讛诪讜专讬讛 讻讜'.



讘砖谞讬讛 诪讬 砖注谞讛 讗转 诪砖讛 讜讗讘讜转讬谞讜 注诇 讬诐 住讜祝 讻讜' 讘砖诇讬砖讬转 诪讬 砖注谞讛 讗转 讬讛讜砖注 讘讙诇讙诇 讘专讘讬注讬转 诪讬 砖注谞讛 讗转 砖诪讜讗诇 讘诪爪驻讛.



讘讞诪讬砖讬转 诪讬 砖注谞讛 讗转 讗诇讬讛讜 讘讛专 讛讻专诪诇 讻讜'.





专讘讬谞讜 讙专砖讜诐

讜讗讜诪专 讞讜转诪讬讛谉 砖讞讜转诐 讘讘专讻讛 诇讻诇 驻住讜拽:



诪讬讟驻诇 (讜讘谞讬谉) [讜讗讬谉] 诇讜 讻诇讜诪专 砖讬砖 诇讜 讟讬驻讜诇 讘谞讬诐 讜讗讬谉 诇讜 注讜砖专:



讜讬砖 诇讜 讬讙讬注讛 讘砖讚讛 砖砖讚讜转讬讜 讝专讜注讜转 砖爪专讬讻讬谉 诇讙砖诪讬诐:



讜讘讬转讜 专讬拽诐 砖讗讬谉 诇讜 注讜砖专:



砖讘注 诇讗专讜讻讜转 讻诇讜诪专 讜讚讗讬 讗讬谉 诪讜住讬驻讬谉 注诇 砖砖 讗诇讗 讛讗 讚拽转谞讬 砖讘注 讚讗专讜讻讜转 讛谉 砖讘注 讚讙讜讗诇 讬砖专讗诇 砖讘转驻诇讛 讛讜讗 诪讗专讬讱 讜诪讻讗谉 讜讗讬诇讱 讗诪专 讗讬诇讜 砖砖 砖讛谉 讻诪讜 讗专讜讻讜转:



讘讚"讗 砖注讜谞讬谉 讗诪谉*)谞专讗讛 讚讞住专 讻讗谉 讜爪"诇 讘讚"讗 砖注讜谞讬谉 讗诪谉 讘讙讘讜诇讬谉 讗讘诇 讘诪拽讚砖 讗讬谞讜 讻谉 砖谞讗诪专 拽讜诪讜 讻讜'. 拽讜诪讜 讜讘专讻讜 讗转 讛' 诪谉 讛注讜诇诐 讜注讚 讛注讜诇诐 讻诇讜诪专 讘诪拽讜诐 讗诪谉 讬砖 诇注谞讜转 讗讞专 (讘专讻讜) [讛讘专讻讛] (讗诪专讜) [讜诇讜诪专] 讘专讜讱 讛' 诪谉 讛注讜诇诐 讜注讚 讛注讜诇诐 讬讻讜诇 注诇 讻诇 讛讘专讻讜转 讗讬谉 注讜谞讛 讗诪谉 讗诇讗 驻注诐 讗讞转 [转"诇 讜讻讜']:



讜讻谉 讛谞讛讬讙 专' 讞诇驻转讗 讘爪驻讜专讬. 诇讜诪专 砖诇讗讞专 讘专讻讛 讝讜 诪讬 砖注谞讛 讻讜':



诇讗 讛讬讜 谞讜讛讙讬谉 讻谉 讗诇讗 讘砖注专讬 诪讝专讞. 讘诪拽讚砖 讗讘诇 讘讙讘讜诇讬谉 讗讜诪专 讛注谞讬讜转 拽讜讚诐 讘专讻讜转 讻讚讗诪专谉 诇注讬诇:



诪砖讜诐 讚讘注讬 诇诪讬讞转诐 讘诪专讞诐 注诇 讛讗专抓 讜注讬拽专 讗"讬 讘讬诪讬 讚讜讚 讜砖诇诪讛:



讜讗诪专 讻诇 讛讘专讻讜转 讻讜诇谉 注诇 讛住讚专 讜注谞讜 讗讞专讬讜 讗诪谉 讗讞专 讻诇 讘专讻讛 讜讘专讻讛:



讜讻砖讘讗 讚讘专 诇驻谞讬 讞讻诪讬诐 砖讗诪专讜 讛注谞讬讬讛 讗讞专 讛讘专讻讛 讗诪专讜 诇讗 讛讬讜 谞讜讛讙讬谉 讻谉 讗诇讗 讘砖注专讬 诪讝专讞 讘诪拽讚砖 讗讘诇 讘讙讘讜诇讬谉 讗讜诪专 讛注谞讬讬讛 讜讗讞"讻 讗讜诪专 讛讘专讻讛 讻讚讗诪专' 诇注讬诇:





讛诪讗讬专讬

讜诇驻讬 讚专讻谞讜 诇诪讚谞讜 讘诪讛 砖讗诪专 专' 讬讛讜讚讛 砖讗讬谉 讝讻专讜谞讜转 讜砖讜驻专讜转 讗诇讗 讘专"讛 讜讘讬讜诐 讛讻驻讜专讬诐 讜讘砖注转 诪诇讞诪讛 讜诇讗 谞讞诇拽讜 讞讻诪讬诐 注诇讬讜 讗诇讗 诇讙砖诪讬诐 讛讗 讘砖注转 诪诇讞诪讛 讻诇诐 诪讜讚讬诐 诇诪讚谞讜 讘讘讬专讜专 砖讘讻诇 诪讬谞讬 爪专讜转 讗讜诪专讬诐 讻"讚 讘专讻讜转 讜讻诪讜 砖讻转讘谞讜 讘驻专拽 讗' 讘砖诪讜注转 讗讬谉 转注谞讬转 爪讘讜专 讘讘讘诇 讗诇讗 砖讘砖讗专 爪专讜转 诪讬讛讗 诪砖谞讬谉 诪讛 砖讘讛诐 诪注谞讬谉 讙砖诪讬诐 诇注谞讬谉 讗讜转讛 爪专讛 讜讛讜讗 讛讚讬谉 砖谞讗诪专讜转 讘讻诇 诪拽讜诐 砖讗讬谉 讻"讚 讘专讻讜转 诪讚讬谉 转注谞讬转 爪讘讜专 讜讻谉 砖讗诪专讜 讘诪驻讜诇转 讜讘讙讜诇讛 诪转专讬注讬诐 诪讬讚 讜讗讬谉 讛转专注讛 讗诇讗 讘讜' 讘专讻讜转 讜讗祝 讘转诇诪讜讚 讛诪注专讘 讗诪专讜 讘驻专拽 讗讬谉 注讜诪讚讬谉 讘谞讬谞讜讛 爪专讻讜谉 诇诪注讘讚 转注谞讬转讗 讘转专 驻住讞讗 讗转讜 砖讗诇讜讛 诇专' 诪讜谞讗 讗诪专 诇讛讜 爪讗讜 讜注砖讜 讜讘诇讘讚 砖诇讗 转砖谞讜 诪讟讘注 砖诇 转驻诇讛 讜讛讬讻谉 讗讜诪专讛 讘砖砖 砖讛讜讗 诪讜住讬祝 专"诇 砖讻讜诇诇讛 讘讘专讻转 讙讗诇讛 讻诪讜 砖讻转讘谞讜 诇诪注诇讛 讜诇讗 砖讬注砖谞讛 讘专讻讛 讘驻谞讬 注爪诪讛 讜砖讗诇讜 讘讛 注讚 讻讚讜谉 爪讘讜专 砖讬砖 诇讛诐 砖砖 讬讞讬讚 讛讬讻谉 讗讜诪专讛 讘砖讜诪注 转驻诇讛 讜讜讚讗讬 诪注砖讛 讝讛 诇讗 讘讗专抓 讛讬讛 砖讘讗专抓 讬砖专讗诇 讗讬谉 诪转注谞讬谉 诇讙砖诪讬诐 讗讞专 讛驻住讞 讜注讜讚 砖讛专讬 讘谞谞讜讛 讛讬讛 讜讻诪讜 砖讛讜讝讻专 讛诪注砖讛 讘转诇诪讜讚 砖诇谞讜 讘驻专拽 讗' 讜讻谉 专讗讬讛 诇讚注转诐 诪注砖讛 讘专' 讗诇讬注讝专 砖讬专讚 诇驻谞讬 讛转讬讘讛 讗诪专 讻"讚 讘专讻讜转 讜诇讗 谞注谞讛 讬专讚 讗讞专讬讜 专' 注拽讬讘讗 讗诪专 讗讘讬谞讜 诪诇讻谞讜 讜谞注谞讛 讜讛专讬 专' 讗诇讬注讝专 讗讞专 讞讜专讘谉 讛讬讛 讜讗注"驻 砖讘驻住讞讬诐 驻专拽 诪谞讛讙 谞"讚 讘' 讗诪专讜 讟' 讘讗讘 讗讬谞讜 讻转注谞讬转 爪讘讜专 诇注谞讬谉 讻"讚 讘专讻讜转 诇讗 转注谞讬转 爪讘讜专 讚讜拽讗 讗诇讗 讻诇 转注谞讬转 讛谞讙讝专 诇砖讗专 爪专讜转 讛诪转讞讚砖讜转 砖讛专讬 讗讬谉 转注谞讬转 爪讘讜专 讘讞讜爪讛 诇讗专抓 讗讗"讻 拽讘诇讜讛讜 讘驻讬' 讻诪讜 砖讛转讘讗专 讜讗诇诪讗 讻"讚 讘专讻讜转 讗祝 讘讞讜爪讛 诇讗专抓 讛诐 讜讗祝 讘讚讘专讬 讛讙讗讜谞讬诐 诪爪讬谞讜 住讚讜专 讘讻诇 讗诇讜 讛注谞讬谞讬诐 讜砖讛讬讜 谞讜讛讙讬诐 讗讜转谉 讘讬砖讬讘讜转 讗诇讗 砖诪砖谞讬谉 讗转 讛住讚专 讝讛 讘讻讛 讜讝讛 讘讻讛:



讜诪讛 砖专讗讬转讬 诇住讚专讜 讘讝诪谉 讛讝讛 诇驻讬 诪讛 砖讗谞讜 谞讜讛讙讬诐 讘驻讬讜讟讬诐 讜住诇讬讞讜转 讜诇驻讬 诪讛 砖谞专讗讛 诇讬 诇讘专讜专 诪转讜讱 谞讬诪讜拽讬 讛讙讗讜谞讬诐 讻讱 讛讜讗 诪转讞讬诇 砖"爪 诇讛转驻诇诇 注讚 讘专讻转 住诇讞 诇谞讜 讜讻砖讛讜讗 诪转讞讬诇 讘讘专讻转 住诇讞 诇谞讜 讗讜诪专 拽讜讚诐 讞转讬诪讛 住诇讞 诇谞讜 讗讘讬谞讜 讻讬 讘专讜讘 讗讜诇转谞讜 砖讙讬谞讜 讜讗讜诪专 讬"讙 诪讚讜转 讜驻住讜拽讬 讚专讞诪讬 诪注谞讬谉 注爪讬专讛 讜注谞讬谞讬 讛讜专讚转 讙砖诪讬诐 讜讗讞专 讻讱 讗讜诪专 讛讟讛 讜讻讜' 讜住诇讬讞讛 诪注谞讬谉 转驻诇讛 注诇 讛讙砖诪讬诐 讜讗讞"讻 讗讜诪专 讗诇 诪诇讱 谞讗诪谉 讜讻讜' 讜讬"讙 诪讚讜转 讜讗讜诪专 讘讚专讱 讝讛 讙' 住诇讬讞讜转 讜讗讞"讻 诪转讞讬诇 讘驻住讜拽讬诐 砖诇驻谞讬 讜讬讚讜讬 讜诪转讜讚讬诐 讜讗讜诪专 注讝专讗 讛住讜驻专 讜讻讜' 讜讞讜转诐 讘讗"讬 讞谞讜谉 讛诪专讘讛 诇住诇讜讞 讜诪转讞讬诇 讘讘专讻转 讙讗诇讛 注讚 讻讬 讗诇 讙讜讗诇 讞讝拽 讗转讛 讜讻讜诇诇 讘讛 谞住讞 注谞谞讜 讜讗讬谞讜 讞讜转诐 讘讛 诪驻谞讬 砖讗讬谞讜 讗讜诪专讛 讘专讻讛 讘驻谞讬 注爪诪讛 讜诪转讞讬诇 讗诇 讗专讱 讗驻讬诐 讗转讛 讗讜 讗诇 诪诇讱 讬讜砖讘 讜讗讜诪专 讬"讙 诪讚讜转 讜诪转讞讬诇 讘驻住讜拽讬 讚专讞诪讬 砖诇 讙讗诇讛 讻注谞讬谉 讙讜讗诇谞讜 讬"讬 爪讘讗讜转 讜讻讜' 讬讗诪专讜 讙讗讜诇讬 讬"讬 讻讬 驻讚讛 讬"讬 讗转 讬注拽讘 讜讙讗诇讜 诪讬讚 讞讝拽 诪诪谞讜 讜诪专讘讛 讘讛诐 讻驻讬 讻讞讜 讜诪注专讘 讘讛诐 驻住讜拽讬诐 砖诇 讙砖诪讬诐 讻诪讛 砖讬专爪讛 讜讗讜诪专 住诇讬讞讛 诪注谞讬谉 讗讘专讛诐 讗讘讬谞讜 讻诪讟讘注 驻讝诪讜谉 讬注谞讛 讻讘讜讚 讗讘讜转 讜讻讬讜爪讗 讘讜 讜讗讞专讬讛 讗讜诪专 讗诇 诪诇讱 讬讜砖讘 讜讗讜诪专 讬"讙 诪讚讜转 讜驻住讜拽讬 讚专讞诪讬 讜诪注专讘 讘讛谉 专讞诪谞讗 讗讚讻专 诇谉 拽讬讬诪讬讛 讚讗讘专讛诐 砖诇讬诪讗 讜爪讜注拽 讘拽讜诇 专诐 注谞谞讜 讗诇讛讬 讗讘专讛诐 注谞谞讜 讜讗讜诪专 驻住讜拽讬诐 砖诇 注拽讚讛 讜讛讗诇讛讬诐 谞住讛 讜讻讜' 讜讚讜诪讬讛诐 讜讗讜诪专 诪讛诐 讻诪讜 砖讬专爪讛 讜拽爪转 讙讗讜谞讬诐 讻转讘讜 讻诇 讛驻专砖讛 讘住讚讜专诐 讜讗讞"讻 讞讜转诐 讘拽讜诇 专诐 诪讬 砖注谞讛 讗讘专讛诐 讜讻讜' 讛讜讗 讬注谞讛 讗转讻诐 讜讬砖诪注 拽讜诇 爪注拽转讻诐 讘讬讜诐 讛讝讛 讘讗"讬 讙讜讗诇 讬砖专讗诇 讜讞讝谉 讛讻谞住转 讗讜诪专 转拽注讜 讜转讜拽注讬诐 拽专"拽 讗讜 拽砖专"拽 讗讜 拽砖"拽 讜讗讞"讻 诪转讞讬诇 讗转讛 讝讜讻专 讜讻讜' 讜讗讜诪专 讗诇 诪诇讱 讜讻讜' 讜讬"讙 诪讚讜转 讜驻住讜拽讬 讚专讞诪讬 诪注谞讬谉 讝讻专讜谞讜转 讜住诇讬讞讛 诪注谞讬谉 讝讻专讜谞讜转 讜讬"讙 诪讚讜转 讜驻住讜拽讬 讚专讞诪讬 讜讗讜诪专 讗诇讛讬谞讜 讜讗诇讛讬 讗讘讜转讬谞讜 讝讻专谞讜 讘讝讻专讜谉 讟讜讘 诪诇驻谞讬讱 讜讗讜诪专 专讗诇"拽 讚诪砖讛 谞讘讬讗讛 讜诪转讞讬诇 讜爪讜注拽 注谞谞讜 讛注讜谞讛 诇讗讘讜转讬谞讜 讘讬诐 住讜祝 注谞谞讜 讜诪转讞讬诇 讘驻住讜拽讬 讬爪讬讗转 诪爪专讬诐 讻注谞讬谉 讛转讬爪讘讜 讜专讗讜 讗转 讬砖讜注转 讬"讬 讜讚讜诪讬讛诐 讜讗讜诪专 诪讛诐 讻诪讜 砖讬专爪讛 讜拽爪转 讙讗讜谞讬诐 讻转讘讜 讻诇 讛驻专砖讛 讘住讚讜专诐 讜讞讜转诐 讘拽讜诇 专诐 诪讬 砖注谞讛 诇讗讘讜转讬谞讜 讛讜砖讬注讛 讗讜转谞讜 讜砖诪注 拽讜诇 爪注拽转谞讜 讘讗"讬 讝讜讻专 讛谞砖讻讞讜转 讜讞讝谉 讛讻谞住转 讗讜诪专 讛专讬注讜 讜诪专讬注讬诐 专"诇 砖转讜拽注讬诐 专拽"专 讜讗讞"讻 诪转讞讬诇 讗转讛 谞讙诇讬转 讜讗讞专讬讛 讗诇 诪诇讱 谞讗诪谉 讗讜 讗诇 诪诇讱 诇讘讚 讜讬"讙 诪讚讜转 讜驻住讜拽讬 讚专讞诪讬 砖诇 砖讜驻专讜转 讜讗讞专讬讛谉 住诇讬讞讛 诪注谞讬谉 砖讜驻专讜转 讗诇 诪诇讱 讜讬"讙 诪讚讜转 讜驻住讜拽讬 讚专讞诪讬 讜诪注专讘 讘讛谉 专讗"诇 讻驻讬 诪讛 砖讬专爪讛 讜讗讜诪专 注谞谞讜 讗讘讬谞讜 讜讻讜' 讜讗讜诪专 注谞谞讜 讛注讜谞讛 诇讬讛讜砖注 讘讙诇讙诇 注谞谞讜 讜诪讘讬讗 拽爪转 诪拽专讗讜转 砖诇 讗讜转讛 驻专砖讛 讻注谞讬谉 讜讬专注 讛注诐 讜讬转拽注讜 讘砖讜驻专讜转 讜讬讛讬 讻砖诪讜注 讛注诐 讗转 拽讜诇 讛砖讜驻专 讜讬专讬注讜 讛注诐 转专讜注讛 讙讚讜诇讛 讜转驻讜诇 讛讞讜诪讛 讜讻讜' 讜拽爪转 讙讗讜谞讬诐 讛讘讬讗讜 讻诇 讛驻专砖讛 讘住讚讜专诐 讜讞讜转诐 讘拽讜诇 专诐 诪讬 砖注谞讛 诇讬讛讜砖注 讘讙诇讙诇 讜讻讜' 讘讗"讬 砖讜诪注 转专讜注讛 讜讞讝谉 讛讻谞住转 讗讜诪专 转拽注讜 讜转讜拽注讬诐 拽砖专"拽 讗讜 拽砖"拽 讗讜 拽专"拽 讜诪转讞讬诇 讘转驻诇讛 讘谞讜讬讛 注诇 诇砖讜谉 爪注拽讛 讜讗讜诪专 专讛讜讟讛 讜讗诇 诪诇讱 讗讜 讗诇 诪诇讱 诇讘讚 讜讬"讙 诪讚讜转 讜驻住讜拽讬 讚专讞诪讬 诪注谞讬谉 注爪讬专讛 讜驻住讜拽讬诐 砖诇 爪注拽讛 讜讗讞专讬讛谉 住诇讬讞讛 砖诇 注谞讬谉 爪注拽讛 讜讗诇 诪诇讱 讜讬"讙 诪讚讜转 讜驻住讜拽讬 讚专讞诪讬 诪注谞讬谉 爪注拽讛 讜讻讜诇诇 讘讛诐 诪讝诪讜专 讗诇 讬"讬 讘爪专转讛 诇讬 讜讗讜诪专 注谞谞讜 讗讘讬谞讜 注谞谞讜 讜驻讜专讟 讜讗讜诪专 注谞谞讜 讛注讜谞讛 诇砖诪讜讗诇 讘诪爪驻讛 注谞谞讜 讜诪讝讻讬专 拽爪转 诪讗讜转诐 讛驻住讜拽讬诐 讻驻讬 诪讛 砖讬专爪讛 讻注谞讬谉 讜讬讗诪专 砖诪讜讗诇 讜讻讜' 注讚 讜讬注谞讛讜 讬"讬 讜讻讜' 讜拽爪转 讙讗讜谞讬诐 讻转讘讜 讻诇 讛驻专砖讛 讘住讚讜专诐 讜讗讜诪专 讜讝讻讜专 诇谞讜 讝讻讜转讜 砖诇 砖诪讜讗诇 讜讞讜转诐 讘拽讜诇 专诐 诪讬 砖注谞讛 砖诪讜讗诇 讜讻讜' 讛讜讗 讬注谞讛 讗讜转谞讜 讜讻讜' 讘讗"讬 砖讜诪注 爪注拽讛 讜讞讝谉 讛讻谞住转 讗讜诪专 讛专讬注讜 讜转讜拽注讬诐 专拽"专 讜诪转讞讬诇 讘转驻诇讛 讘谞讜讬讛 注诇 诇砖讜谉 转驻诇讛 讜住诇讬讞讛 讜讗诇 诪诇讱 讜驻住讜拽讬 讚专讞诪讬 砖诇 转驻诇讛 讜讻讜诇诇 讘讛诐 诪讝诪讜专 讗砖讗 注讬谞讬 讗诇 讛讛专讬诐 讜讗讜诪专 注谞谞讜 讗讘讬谞讜 注谞谞讜 讜诪转讞讬诇 讜讗讜诪专 注谞谞讜 讗诇讛讬 讗诇讬讛讜 注谞谞讜 讜诪注专讘 拽爪转 驻住讜拽讬诐 砖诇 讗讜转讛 驻专砖讛 讜拽爪转 讙讗讜谞讬诐 讻转讘讜 讻诇 讛驻专砖讛 讻诇讛 讘住讚讜专诐 讜讞讜转诐 讘拽讜诇 专诐 诪讬 砖注谞讛 讗诇讬讛讜 讜讻讜' 讛讜讗 讬注谞讛 讜讻讜' 讘讗"讬 砖讜诪注 转驻诇讛 讜讞讝谉 讛讻谞住转 讗讜诪专 转拽注讜 讜转讜拽注讬诐 拽砖"拽 讗讜 拽砖专"拽 讗讜 拽专"拽 讜诪转讞讬诇 讘转驻诇讛 讘谞讜讬讛 注诇 诇砖讜谉 爪专讛 讜讗讜诪专 专讛讜讟讛 讜讗诇 诪诇讱 讗讜 讗诇 诪诇讱 诇讘讚 讜讬"讙 诪讚讜转 讜驻住讜拽讬 讚专讞诪讬 砖诇 注爪讬专讛 讜砖诇 爪专讛 讜住诇讬讞讛 讘谞讜讬讛 注诇 驻住讜拽 砖诇 爪专讛 讜讗诇 诪诇讱 讜讬"讙 诪讚讜转 讜驻住讜拽讬 讚专讞诪讬 砖诇 注谞讬谞讬 爪专讛 讜讻讜诇诇 讘讛诐 诪讝诪讜专 诪诪注诪拽讬诐 拽专讗转讬讱 讬"讬 讜讛讜诇讱 讜讘讗 注讚 注谞谞讜 讗讘讬谞讜 讜讗讜诪专 注谞谞讜 讛注讜谞讛 讗转 讬讜谞讛 讘诪注讬 讛讚讙讛 注谞谞讜 讜诪讝讻讬专 拽爪转 驻住讜拽讬诐 诪驻专砖转 讬讜谞讛 讻诪讜 砖讬专爪讛 讜讞讜转诐 讘拽讜诇 专诐 诪讬 砖注谞讛 讬讜谞讛 讘诪注讬 讛讚讙讛 讜讻讜' 讘讗"讬 讛注讜谞讛 讘注转 爪专讛 讜讞讝谉 讛讻谞住转 讗讜诪专 讛专讬注讜 讜转讜拽注讬诐 专拽"专 讜诪转讞讬诇 讘转驻诇讛 讘谞讜讬讛 注诇 诇砖讜谉 专讞诪讬诐 讜注爪讬专转 讙砖诪讬诐 讜专讛讜讟讛 讜讗诇 诪诇讱 讜驻住讜拽讬 讚专讞诪讬 砖诇 讙砖诐 讜住诇讬讞讛 诪注谞讬谉 讙砖诐 讗诇 诪诇讱 讬"讙 诪讚讜转 讜驻住讜拽讬 讚专讞诪讬 诪注谞讬谉 讙砖诐 讜注谞讬谉 专注讘 讜讘爪讜专转 讜讻讜诇诇 讘讛诐 转驻诇讛 诇注谞讬 讻讬 讬注讟讜祝 讜诪住讬讬诐 讘驻住讜拽讬诐 砖诇 讜讜讚讜讬 讜讗讜诪专 讞讟讗谞讜 爪讜专谞讜 讜讜讬讚讜讬 讜注讝专讗 讛住讜驻专 讗诇 专讞讜诐 注讚 注谞谞讜 讗讘讬谞讜 讜诪转讞讬诇 讜讗讜诪专 注谞谞讜 讛注讜谞讛 讚讜讚 讜砖诇诪讛 讘谞讜 讜讻讜' 讜诪讝讻讬专 拽爪转 驻住讜拽讬诐 诪讗讜转诐 驻专砖讬讜转 讻注谞讬谉 讜讬驻讜诇 讚讜讚 讜讛讝拽谞讬诐 诪讻讜住讬诐 讘砖拽讬诐 讜讬拽专讗 讗诇 讬"讬 讜讬注谞讛讜 讜讻讜' 讘讛注爪专 砖诪讬诐 讜讻讜' 专注讘 讻讬 讬讛讬讛 讜讻讜' 讜讗诇 讚讘专讬 讛讘爪讜专转 讜讗诐 讗讬谞讜 专讜爪讛 诇讛转讜讚讜转 讗讞专 砖讻讘专 讛转讜讚讛 诪转驻诇诇 讜讘讗 诪转讜讱 讛驻住讜拽讬诐 诇讗诇 专讞讜诐 砖诪讱 讜讻讜' 讻诪讜 砖讻转讜讘 讜讞讜转诐 讘拽讜诇 专诐 诪讬 砖注谞讛 讚讜讚 讜砖诇诪讛 讜讻讜' 讘讗"讬 诪专讞诐 注诇 讛讗专抓 讜讞讝谉 讛讻谞住转 讗讜诪专 转拽注讜 讜转讜拽注讬诐 拽砖"拽 讗讜 拽专"拽 讗讜 拽砖专"拽 讜诪转讞讬诇 讘讘专讻转 专驻讗谞讜 讜诪住讬讬诐 转驻诇转讜 讜讗讞专 住讬讜诐 转驻诇转 讬"讞 讗讜诪专 讜讛讜讗 专讞讜诐 讜转讞谞讛 诪注谞讬谉 讙砖诐 讜讗讜诪专 拽讚讬砖 讜讬砖 谞讜讛讙讬诐 诇讜诪专 讗讘讬谞讜 诪诇讻谞讜 诪诪讛 砖讗诪专讜 讻"讛 讘' 讝"诇 诪注砖讛 讘专' 讗诇讬注讝专 砖讬专讚 诇驻谞讬 讛转讬讘讛 讜讗诪专 讻"讚 讘专讻讜转 讜诇讗 谞注谞讛 讜讘讗 讗讞专讜 专' 注拽讬讘讗 讜讗诪专 讗讘讬谞讜 诪诇讻谞讜 讗讬谉 诇谞讜 诪诇讱 讗诇讗 讗转讛 讜谞注谞讛 讜诪讜爪讬讗讬诐 住驻专 转讜专讛 讜拽讜专讬诐 讘讜讬讞诇 诪砖讛 讜讻谉 讛诪谞讛讙 驻砖讜讟 讗注"驻 砖诪讻讞 讛诇讻讛 讛讬讛 专讗讜讬 诇拽专讜转 讘讘专讻讜转 讜拽诇诇讜转 讻诪讜 砖讻转讘谞讜 讜讬讜爪讗讬诐 讜讛讜诇讻讬诐 讜讙讚讜诇讬讛诐 诪驻砖驻砖讬谉 讘诪注砖讛 讛注讬专:



讝讛讜 讘讬讗讜专 讛诪砖谞讛 讜诇讗 谞转讞讚砖 注诇讬讛 讘讙诪专讗 讚讘专 砖诇讗 讘讬讗专谞讜讛讜 讘讘讬讗讜专讛:



讛诪砖谞讛 讛砖诇讬砖讬转 砖诇砖 转注谞讬讜转 专讗砖讜谞讜转 讜讻讜' 讻讜谞转 讛诪砖谞讛 诇讘讗专 砖讗注"驻 砖转注谞讬讜转 专讗砖讜谞讜转 诇讗 讛讜讟诇 讞讬讜讘诐 注诇 讛讻诇 讗诇讗 砖谞驻讟专讜 诪讛诐 拽爪转 诪转讜讱 砖讛诐 注住讜拽讬诐 讘讙讚讜诇讛 讛讬诪谞讛 讘讗诇讜 讛讝' 诪转注谞讬诐 讻诇诐 讜讛讜讗 砖讗诪专 讗谞砖讬 诪砖诪专 讜讻讜' 诪诪讛 砖爪专讬讱 砖转讚注 讛讜讗 砖讘讬转 讚讬谞讜 砖诇 讚讜讚 讜砖诪讜讗诇 讻讚讬 诇住诇拽 诪专讬讘转 讛讻讛谞讬诐 诪讝讛 诇讝讛 讞诇拽讜 讛讻讛谞讬诐 诇讻"讚 诪砖诪专讜转 诪砖诪专讛 讘讻诇 砖讘讜注 讜诪转讞讬诇讬诐 讘谞讬 诪砖诪专讛 专讗砖讜谞讛 讘专讗砖 谞讬住谉 讜讛讜讗 诪砖诪专转 讬讛讜讬专讬讘 讜讻谉 讻诇诐 讝讜 讗讞专 讝讜 讻诪讜 砖砖谞讜讬讜转 讘讚讘专讬 讛讬诪讬诐 讜讻砖讻诇讜 讻"讚 砖讘讜注 讞讜讝专讜转 讞诇讬诇讛 讜讘谞讬 诪砖诪专讛 砖讘讻诇 砖讘讜注 讞讜诇拽讬诐 注爪诪谉 诇讝' 讘转讬 讗讘讜转 讘讬转 讗讘 诇讻诇 讬讜诐 讜讻诇 讘谞讬 讛诪砖诪专讛 砖诇 讗讜转讛 砖讘讜注 谞拽专讗讬诐 讗谞砖讬 诪砖诪专 讜讘讬转 讗讘 讛诪讝讜诪谉 诇注讘讜讚转 讛讬讜诐 谞拽专讗讬诐 讗谞砖讬 讘讬转 讗讘 讜讛拽诇讜 讘讗谞砖讬 讘讬转 讗讘 砖讬讜诐 砖诇讛诐 讘砖谞讬 讜讘讞诪砖讬 诇注谞讬谉 转注谞讬转 诪驻谞讬 讟讜专讞 注讘讜讚讛 讜讻谉 讛拽诇讜 讘诪拽爪转 讘讻诇 讘谞讬 诪砖诪专讛 讜讗注"驻 砖讗讬谉 讬讜诐 拽讘讜注 诇讛诐 讘讬讜诐 讛转注谞讬转 讜讗讬谉 讟讜专讞 注讘讜讚讛 诪讜讟诇 注诇讬讛诐 讛讬讜诐 诪爪讚 砖讗诐 专讘讜 注讘讜讚讜转 诇讗谞砖讬 讘讬转 讗讘 讛讬讜 诪住转讬讬注讬诐 讘讗谞砖讬 诪砖诪专转诐 讜爪专讬讱 砖讬诪爪讗讜 讗讜转诐 诪讜讻谞讬诐 讘讻诇 注转 砖讬爪讟专讻讜 诇讛诐 讜诇讗 讬诪爪讗讜 讗讜转诐 讞诇讜砖讬诐 讜讘爪讚 砖诇讗 讬讛讜 讬讻讜诇讬诐 诇住讬讬注诐 讜诪"诪 讗讬谉 诪拽讬诇讬诐 讘讛诐 讘讻诇 诪讛 砖讗谞讜 诪拽讬诇讬诐 讘讗谞砖讬 讘讬转 讗讘 砖讗讬谉 讛讟讜专讞 砖诇讛诐 诪爪讜讬 讜讗诇讜 讜讗诇讜 诪拽讬诇讬诐 讜诪讞诪讬专讬诐 讘讛诐 讻驻讬 讞讜诪专 讛转注谞讬转 讗讜 拽讜诇讜 讜讛讜讗 砖讗诪专讜 讘诪砖谞讛 砖诇砖 专讗砖讜谞讜转 讗谞砖讬 诪砖诪专 讜讻讜' 讜讞讻诪讬诐 讗讜诪专讬诐 专讗砖讜谞讜转 讗诇讜 讜讗诇讜 诇讗 讛讬讜 诪转注谞讬诐 砖谞讬讜转 讗谞砖讬 诪砖诪专 诪转注谞讬诐 拽爪转 讛讬讜诐 讜讗讬谉 诪砖诇讬诪讬诐 讜讗谞砖讬 讘讬转 讗讘 讗讬谉 诪转注谞讬诐 讻诇诇 讗讞专讜谞讜转 讗谞砖讬 诪砖诪专 诪转注谞讬诐 讜诪砖诇讬诪讬诐 讜讗谞砖讬 讘讬转 讗讘 诪转注谞讬诐 讜诇讗 诪砖诇讬诪讬诐 讜讻谉 讛诇讻讛:



讝讛讜 讘讬讗讜专 讛诪砖谞讛 讜诇讗 谞转讞讚砖 注诇讬讛 讘讙诪专讗 讚讘专:



讛诪砖谞讛 讛专讘讬注讬转 讗谞砖讬 诪砖诪专 诪讜转专讬诐 诇砖转讜转 讬讬谉 讜讻讜' 诪转讜讱 砖驻讬' 诇驻谞讬讛 讚讬谉 转注谞讬讜转 诇讗谞砖讬 诪砖诪专 讜讘讬转 讗讘 讜砖讬砖 讘讬谞讬讛诐 讞诇讜拽 讘注谞讬谉 讛转注谞讬转 谞转讙诇讙诇 讛讚讘专 诇驻专砖 注讜讚 讘讚讬谞讬讛诐 注谞讬谞讬诐 讗讞专讬诐 砖讘讟讻住讬住讬 注讘讜讚讛 讜讗诪专 讗谞砖讬 诪砖诪专 诪讜转专讬诐 诇砖转讜转 讬讬谉 讘诇讬诇讜转 砖讗讬谉 爪专讬讻讬诐 诇讞讜砖 砖诪讗 讬专讘讜 注讘讜讚讜转 讜讬爪讟专讻讜 讗谞砖讬 讘讬转 讗讘 诇住讬讜注 砖诇讛诐 砖讛专讬 注讘专 讛讬讜诐 讜诇讗 讘讗讜 讗讘诇 讘讬讜诐 讗住讜专讬诐 砖诪讗 讬爪讟专讻讜 诇讛诐 讜诪讜爪讗讬诐 讗讜转诐 砖转讜讬讬 讬讬谉 讗讘诇 讗谞砖讬 讘讬转 讗讘 讗住讜专讬诐 讘讬讜诐 讜讘诇讬诇讛 砖讛专讬 讗祝 讘诇讬诇讛 讬砖 注讘讜讚讛 诇讗讬讘专讬诐 砖诇讗 谞转讗讻诇讜 讜讙讚讜诇讬 讛诪讞讘专讬诐 驻讬' 讛讟注诐 砖诪讗 诇讗 住专 讬讬谞诐 诪注诇讬讛诐 讘砖讞专讬转 讗诇讗 砖讙讚讜诇讬 讛诪讙讬讛讬诐 讻转讘讜 注诇讬讛诐 砖讗讬谉 讛讟注诐 讗诇讗 讻诪讜 砖讻转讘谞讜 讜讻诪讜 砖讗诪专讜 讘讙诪专讗 诪驻谞讬 砖讛诐 注住讜拽讬诐 讘注讘讜讚讛:



讗谞砖讬 诪砖诪专 讜讗谞砖讬 诪注诪讚 驻讬' 讗谞砖讬 诪注诪讚 讛诐 讝拽谞讬诐 砖讛讬讜 诪转诪谞讬诐 诪讻诇 砖讘讟 讜砖讘讟 讜注讜诪讚讬诐 拽讘讜注讬诐 讘讬专讜砖诇诐 讜注讜诪讚讬诐 讜诪转驻诇诇讬诐 注诇 拽专讘谞讜转 讛爪讘讜专 砖转讛讗 拽讘诇转诐 讘专爪讜谉 诪转讜讱 诪讛 砖讗诪专讜 讗讬谞讜 讘讚讬谉 砖讬讛讗 拽专讘谞讜 砖诇 讗讚诐 拽专讘 讜讛讜讗 讗讬谞讜 注讜诪讚 注诇 讙讘讬讜 讛讬讜 诪注诪讬讚讬诐 讗转 讗诇讜 讘拽专讘谞讜转 讛爪讘讜专 诇注诪讜讚 砖诐 注诇 砖诐 讻诇 讛爪讘讜专 讜讛讬讜 讙诐 讻谉 讞诇讜拽讬诐 诇讻"讚 讞诇拽讬诐 讜讻诇 住讬注讛 诪讛诐 注讜诪讚转 讘砖讘转讛 讜讬讚讜注 讛讬讛 讗讬讝讜 注诐 讬讛讜讬专讬讘 讜讗讬讝讜 注诐 讬讚注讬讛 讜讻谉 讘讻诇 讛诪砖诪专讜转 讜讗诪专 注诇 砖谞讬讛诐 专"诇 讘讗谞砖讬 诪砖诪专 讜讘讗谞砖讬 诪注诪讚 砖讗住讜专讬诐 诇住驻专 讜诇讻讘住 讘砖讘转谉 讜驻讬' 讘讙诪专讗 讛讟注诐 讻讚讬 砖讬住驻专讜 讜讬讻讘住讜 拽讜讚诐 诇讻谉 讜诇讗 讬讻谞住讜 诇诪砖诪专转谉 讻砖讛谉 诪谞讜讜诇讬诐 讜讗注"驻 砖讗谞砖讬 诪注诪讚 诪讬讛讗 讬砖专讗诇讬诐 讛讬讜 讗注驻"讻 讛讬讜 拽驻讚讬谉 注诇讬讛诐 砖诇讗 诇讬讻谞住 讘注讝专转 讬砖专讗诇 讘谞讜讜诇 讜讙讚讜诇讬 讛诪驻专砖讬诐 砖讜讗诇讬诐 讜讛诇讗 讻讛谞讬诐 诪讬讛讗 讞讬讬讘讬诐 诇住驻专 诪诇' 诇诇' 讜诪讛 谞讜讜诇 讬砖 讻讗谉 讜注讜讚 讗诇讜 讛讙讬注 讬讜诐 诇' 讘转讜讱 砖讘转诐 诇讗 讬讛讜 诪住驻专讬谉 讜讻讬 讚讜讞讬谉 讗住讜专 转讜专讛 诪讚讬谉 讙讝讬专讛 讜讘诪讞讬诇讛 诪讛诐 讗讬谉 讻讗谉 拽讜砖讬讗 砖讗祝 讘驻专注 砖讘转讜讱 诇' 讬砖 拽爪转 谞讜讜诇 讜注诇讬讜 讛讜讗 讗讜诪专 砖讗诐 诇讗 住驻专讜 诇驻谞讬 砖讘转诐 诇讗 讬住驻专讜 讘转讜讱 砖讘转诐 讛讗 讗诐 讛讙讬注 讬讜诐 诇' 砖诇讛诐 讜讚讗讬 讞讬讬讘讬诐 诇住驻专 讗祝 讘砖讘转谉 讜讘讞诪砖讬 诪讜转专讬诐 讜讻"砖 讘砖砖讬 讗诇讗 砖讛讬讜 专讙讬诇讬诐 诇讛住转驻专 讘讞诪砖讬 讜诇讗 讘砖砖讬 诪驻谞讬 讟讜专讞 爪专讻讬 砖讘转 讜诪驻谞讬 讝讛 诪转讬专 诇讛诐 诇住驻专 讜诇讻讘住 诪讞诪砖讬 讜讗讬诇讱:



讝讛讜 讘讬讗讜专 讛诪砖谞讛 讜讻谉 讛诇讻讛 讜拽爪转 讚讘专讬诐 讘讗讜 注诇讬讛 讘讙诪专讗 讗诇讜 讛谉:





转讜住驻讜转 专讬"讚

诪注砖讛 讘讬诪讬 专' 讞诇驻转讗 讜讘讬诪讬 专' 讞谞谞讬讗 讘谉 转专讚讬讜谉 砖讬专讚 讗' 诇驻谞讬 讛转讬讘讛 讜讗诪专 讻诇 讛讘专讻讛 讻诇讛 讜注谞讜 讗讞专讬讜 讗诪谉 转拽注讜 讛讻讛谞讬诐 转拽注讜 诪讬 砖注谞讛 讗转 讗讘专讛诐 讘讛专 讛诪讜专讬讛 讛讜讗 讬注谞讛 讗转讻诐 讜讬砖诪注 讘拽讜诇 爪注拽转讻诐 讛讬讜诐 讛讝讛 讛专讬注讜 讘谞讬 讗讛专谉 讛专讬注讜. 诪讬 砖注谞讛 讗转 讗讘讜转讬谞讜 注诇 讬诐 住讜祝 讛讜讗 讬注谞讛 讗转讻诐 讜讬砖诪注 讘拽讜诇 爪注拽转讻诐 讛讬讜诐 讛讝讛 讜讻砖讘讗 讚讘专 讗爪诇 讞讻诪讬诐 讗诪讜专 诇讗 讛讬' 谞讜讛讙讬诐 讻谉 讗诇讗 讘砖注专 讛诪讝专讞 讜讘讛专 讛讘讬转 专讗讬转讬 诇诪驻专砖 讗' 砖驻讬专砖 砖讝讛 讛砖讬谞讜讬 注砖讛 专' 讞诇驻转讗 砖诇讗讞专 讛讘专讛讻讛 讗诪专 诪讬 砖注谞讛 讜讻讜' 讜讗"诇 讞讻诪讬诐 诇讗 讛讬' 谞讜讛讙讬诐 讻谉 讗诇讗 讘砖注专 讛诪讝专讞 讘诪拽讚砖 讗讘诇 讘讙讘讜诇讬谉 讗讜诪专讬诐 讛注谞讬讜转 拽讜讚诐 讛讘专讻讜转 讻讚讗诪专 诇注讬诇 讜讗讬谞讜 谞"诇 驻讬' 讝讛 讚诪讛 讟注诐 讬砖 讘讝讛 讛砖讬谞讜讬 砖讘讬专讜砖诇讬诐 讗讜诪专讬诐 讛讘专讻讜转 拽讜讚诐 诇注谞讬讜转 讜讘讙讘讜诇讬谉 讗讜诪专讬诐 讛注谞讬讜转 拽讜讚诐 诇讘专讻讜转 诪诇转讗 讘诇讗 讟注诪讗 讛讬讗. 讜谞"诇 砖讗驻讬' 砖讘专' 讞诇驻转讗 诪拽讚讬诐 讛讘专讻讜转 注谞讬讜 诇讗讜 讚讜拽讗 讗诇讗 讛讻讬谉 驻讬专讜砖讗 讗诪专 讻诇 讛讘专讻讛 讜注谞讜 讗诪谉 讜讗"讻 讛讬讜 讞讜拽讬讬诐 讜讙诐 讛讬讛 讗讜诪专 诪讬 砖注谞讛 讗转 讗讘专讛诐 讘讛专 讛诪讜专讬讛 讜诪讬讛讜 拽讜讚诐 讛讘专讻讛 讻讚讻转讬讘讬转 诇注讬诇 讜诇注讜诇诐 讛砖讬谞讜讬 诇讗 讛讬讛 讗诇讗 砖讛讬' 转讜拽注讬诐 讛砖讜驻专讜 讻讚驻专讬砖讬转 讘专讗砖 讛砖谞讛 讘驻' 专讗讜讛讜 讘"讚 讘诪讛讚讜专讗 转谞讬讬谞讗. 讗"谞 讬"诇 诪驻谞讬 砖讛讬' 转讜拽注讬诐 讻讚讬 砖诇讗 转讛讗 讛转拽讬注讛 讘讻讚讬 讛讬' 讗讜诪专讬诐 讛注谞讬讜转 讗讞专 讛转拽讬注讜转 讜诪驻谞讬 讝讛 砖讬谞讛 专' 讞诇驻转讗 住讚专讛. 讜诪讬讛讜 讞讻诪讬诐 砖转驻砖讜讛讜 注诇 讛转拽讬注讜转 转驻砖讜讛讜 讻讚转谞讗讬 讘驻' 专讗讜讛讜 讘"讚 砖诇讗 讛讬' 转拽讬 讜转 讘讙讘讜诇讬谉. 讜诪讗讬 讚讗诪专谉 讘驻讬专拽讬谉 讚诇注讬诇 [讚讬"讚 注"讗] 讘诪讛 诪转专讬注讬谉 专讘 讬讛讚讜讗 讗诪专 讘砖讜驻专讜 谞"诇 讚讘讬专讜砖诇讬诐 拽讗诪专 讗讘诇 讘讙讘讜诇讬谉 讘讞爪讜爪专讜转 讻讚诪驻专砖 讛转诐 讘讘专讬讬转讗:





住诇讬拽 驻专拽讗









诪讛专砖"讗 - 讞讬讚讜砖讬 讛诇讻讜转

讙诪专讗 诪谉 讛注讘讬专讛 讜驻专拽讜 谞讗讛 讻讜' 讜讗讜诪专 诪讬 砖注谞讛 讗转 讗讘专讛诐 讻讜' 爪注拽转讻诐 讛讬讜诐 讛讝讛 讜注诇 讛砖谞讬讛 讛讜讗 讗讜诪专 讘专讜讱 讛' 讗诇讛讬 讬砖专讗诇 诪谉 讛注讜诇诐 讜注讚 讛注讜诇诐 讘专讜讱 讝讜讻专 讛谞砖讻讞讜转 讻讜' 讻爪"诇:


讘驻专砖"讬 讘讚"讛 讜讻谉 讛谞讛讬讙 讻讜' 讘爪讬驻讜专讬 注讻"诇 讛住"讚 讜讗讞"讻 诪讛"讚 诇讗 讛讬讜 谞讜讛讙讬谉 讻讜' 讻爪"诇:





诪讛专砖"讗 - 讞讬讚讜砖讬 讗讙讚讜转

注"讘 讘讬转讜  专讬拽诐 诪谉 讛注讘讬专讛 讻讜'. 驻专砖"讬 砖讗讬谉 讞诪住 讜讙讝诇 讘讘讬转讜 注讻"诇 驻专讟 讘讜 讛讙讝诇 讻讬 讛讬讗 讛注讘讬专讛 讛砖讻讬讞讛 讻诪"砖 讘讘"讘 专讜讘谉 讘讙讝诇 讜讘讞讝谞讬诐 砖讘讚讜专 讛讝讛 谞转拽讬讬诪讜 讘讜讚讗讬 讚讘专讬讛诐 诇驻讬 砖讗讬谉 讛讞讝谞讬诐 专讜讗讬诐 诇讛诐 砖讜诐 诪讞讬讛 专拽 住讜诪讻讬谉 注爪诪谉 诇讬诇讱 诪住注讜讚讛 诇住注讜讚讛 讙诐 讘住注讜讚转 讛专砖讜转 诇讘拽砖 讘驻讛 讗讜讻诇诐 诪砖讻专 谞讙讬谞转诐 讘砖诪讬注转 拽讜诇诐 讘诪砖转讛 讬讬谉 讜谞讜转谞讬诐 诇讛诐 讘注"讻 讘砖讻讬专讜转 讘讚专讱 讻讜驻讬谉 注讚 砖讬讗诪专 专讜爪讛 讗谞讬 讜讝讜 讙讝讬诇讛 讛讬讗 讜诇讗 诪转谞讛: 


驻专拽讜  谞讗讛 讻讜'. 诪诇砖讜谉 砖讬砖讬讗 讗讚诐 讘谞讬讜 讜讘谞讜转讬讜 住诪讜讱 诇驻专拽谉 讻讜': 


诪讗讬  谞转谞讛 注诇讬 讘拽讜诇讛 讻讜'. 讝讛 讛砖"抓 讻讜' 讻诇讜诪专 讻诇 诪讚讜转 讟讜讘讜转 砖讛讜讝讻专讜 诇注讬诇 讚讛讬讬谞讜 驻专拽讜 谞讗讛 讜砖驻诇 讘专讱 讻讜' 诇讗 谞转谞讛 诇讬 专拽 谞转谞讛 注诇讬 讘拽讜诇讛 诪诪讚讛 讝讜 讘诪讛 砖讬讛讬讛 拽讜诇讜 注专讘 讜讛讬讬谞讜 砖讗讬谞讜 讛讙讜谉 讻讬讜谉 砖讗讬谉 讘讜 砖讗专 诪讚讜转 讛讟讜讘讜转: 


讜讘讗'  讗讜诪专 讛专讬注讜 讻讜'. 讜讬讛讬讜 讛讘专讻讜转 转拽讬注讛 诇驻谞讬 讛转专讜注讛 讜转拽讬注讛 诇讗讞专 讛转专讜注讛 讻诪讜 讘专"讛 讚驻砖讜讟讛 诇驻谞讬讛 讜诇讗讞专讬讛 讜转专讜注讛 讘讗诪爪注 讻讬 讛转拽讬注讛 讛讬讗 诪讜专讛 注诇 讛专讞诪讬诐 讜讛转专讜注讛 注诇 诪讚转 讛讚讬谉 讜讛砖讘专 砖讬讛讬讛 诇讜 诪讚转 讛专讞诪讬诐 诪讘' 爪讚讚讬诐:





专砖"砖

讙诪专讗 讜讗诇讗 讘诪拽讚砖 诪讛讜 讗讜诪专 讘专讜讱 讛' 讗诇讛讬诐 讗诇讛讬 讬砖专讗诇 诪讛"注 讜注讛"注. 讛讜讗 诇砖讜谉 讛讻转讜讘 讘讚"讛 (讗 讟讝 诇讜) 注"砖:



砖诐 讘专讜讱 讙讜讗诇 讬砖专讗诇. 注诪砖"讻 讘讝讛 讘讘专讻讜转 专驻"讟:



砖诐 讜讞讝谉 讛讻谞住转 讗讜诪专 诇讛诐 转拽注讜 讻讛谞讬诐 讘谞讬 讗讛专谉 讻讜' 讛专讬注讜 讛讻讛谞讬诐 讘谞"讗 讻讜'. 诇驻诇讗 讘注讬谞讬 注诇 讛讙讘讜"讗 砖诪砖讘砖 讛住驻专讬诐 讘诪砖谞讛 讜讙讜专住 讘讬谉 讘转拽注讜 讜讘讬谉 讘讛专讬注讜 转专讜讬讬讛讜 讘谞讬 讗讛专谉 讛讻讛谞讬诐 注"砖 砖诇讗 谞住转讬讬注 诪讻讗谉:



砖诐 转"专 注诇 讛专讗砖讜谞讛 讛讜讗 讗讜诪专 讻讜'. 讻爪"诇:



专砖"讬 讚"讛 讞讝谉 讛讻谞住转. 讜讞讜讝专 讞讝谉 讻讜' 讗注"驻 砖讗诪专讜 讗讜转讜 讝拽谉. 谞专讗讛 讚诇砖讜谉 讞讜讝专 讚讞拽讜 讚诪砖诪注讜 讚讞讜讝专 讜讻讜驻诇讜. 讜诇注"讚 讬诇"驻 讚讛砖"爪 讗讜诪专讜 讜专拽 驻注诐 讗讞转 讗讞专 讛讘专讻讛 (注讬' 讘专"谉) 讜诇讬砖谞讗 讚讜讞讜讝专 讛讜讗 诇驻讬 砖讛驻住讬拽讜讛讜 讛注诐 讘注谞讬讬转 讘砖讻诪诇"讜 讜讛讞讝谉 讘讗诪讬专转 转拽注讜 讻讜'. 诇讻谉 讗诪专 砖讗讞专 讻讱 讞讜讝专 讛砖"抓 诇转驻诇转讜 讜讗讜诪专 诪讬 砖注谞讛 讻讜':



专砖"讬 讚"讛 讜讗讬转 讚讗诪专讬. 讻诇讜诪专 讗讬讻讗 讚诪转谞讬 讛讻讬. 讛住"讚 讜讗讞"讻 诪讛"讚 讜讻谉 讛谞讛讬讙. 诪谞讛讙 讝讛 (专"诇 讛讗诪讜专 诇诪注诇讛) 讗诪拽讚砖 拽讗讬 (专"诇 讚拽讗讬 讗诪拽讚砖 讜讗讜诇讬 砖讻爪"诇 讘讚讘专讬讜):





讘谉 讬讛讜讬讚注

诪址讗讬 (讬专诪讬讛讜 讬讘, 讞) "谞指转职谞指讛 注指诇址讬 讘职拽讜止诇指讛旨"? 讜职讻讜旨' 讝侄讛 砖讈职诇执讬讞址 爪执讘旨讜旨专 讛址讬旨讜止专值讚 诇执驻职谞值讬 讛址转旨值讘指讛 砖讈侄讗值讬谞讜止 讛指讙讜旨谉. 谞专讗讛 诇讬 讘住"讚 注诇 驻讬 诪讛 砖讗诪专讜 讘讞讙讬讙讛 (讞讙讬讙讛 讬讙:) 诪诇讗讱 住谞讚诇驻讜"谉 讙讘讜讛 诪讞讘讬专讜 诪讛诇讱 讞诪砖 诪讗讜转 砖谞讛 注讜诪讚 讗讞讜专讬 讛诪专讻讘讛 讜拽讜砖专 讻转专讬诐 诇拽讜谞讜, 讜讻转讘讜 讛转讜住驻讜转 诪转驻讬诇讜转 砖诇 爪讚讬拽讬诐 讛讜讗 注讜砖讛 注讟专讜转 注讬讬谉 砖诐. 讜诇讝讛 讗诪专 '谞指转职谞指讛 注指诇址讬 讘职拽讜止诇指讛旨' 注诇 砖讈职诇执讬讞址 爪执讘旨讜旨专 砖讈侄讗值讬谞讜止 讛指讙讜旨谉, 砖讗讬谉 诇讜 专拽 拽讜诇 讜讗讬谞讜 砖诇诐 讘讻讜谞讛 讜诪讞砖讘讛 讜讞讜砖讘 砖讛讜讗 谞讜转谉 注讟专讜转 注诇讬 讘拽讜诇讜! 注诇 讻谉 砖谞讗转讬讛, 讚拽讜诇 诇讘讚讜 讗讬谞讜 讻讚讗讬 诇注砖讜转 诪诪谞讜 注讟专讜转!
讗讜 讬讜讘谉 讘住"讚 诪谉 讛诪注诇讜转 砖爪专讬讱 诇讛讬讜转 讛砖诇讬讞 爪讘讜专 砖诇诐 讘讛诐 讗砖专 谞讗诪专讜 诇注讬诇 讬砖 砖诇砖讛 砖讛诐 诇注讬讻讜讘讗 讜讛诐: 注谞讜讛 诇讬诪讜讚 讬专讗讛, 专讗砖讬 转讬讘讜转 '注指诇址讬' 讜讛讬讗 讞砖讘讛 讚讗诇讜 讛砖诇砖 砖讛诐 专讗砖讬 转讬讘讜转 '注指诇址讬' 谞指转职谞指讛 讗讜转诐 讘职拽讜止诇指讛旨 讛注专讘 讚讛讬讬谞讜 砖讬讛讬讛 拽讜诇讛 讛注专讘 讛讜讗 转诪讜专转 砖诇砖讛 讗诇讛 砖讬住驻讬拽 诇讘讚讜 讘注讚 讛砖诇砖讛 诇诪诇讗转 讞住专讜谞诐.





讘谞讬讛讜

诪址讗讬 "谞指转职谞指讛 注指诇址讬 讘职拽讜止诇指讛旨" (讬专诪讬讛讜 讬讘, 讞)? 讝侄讛 砖讈职诇执讬讞址 爪执讘旨讜旨专 讛址讬旨讜止专值讚 诇执驻职谞值讬 讛址转旨值讘指讛, 砖讈侄讗值讬谞讜止 讛指讙讜旨谉. 谞专讗讛 诇讬 讘住"讚 讚讬讚讜注 讚讻诇 讛转驻讬诇讜转 砖转拽谞讜 讗谞砖讬 讻谞住转 讛讙讚讜诇讛 讛诐 爪讜专讱 转讬拽讜谉 注讜诇诪讜转 讛注诇讬讜谞讬诐 讻讬 讗祝 注诇 驻讬 砖驻砖讟 讛诇砖讜谉 讛诐 讘拽砖讜转 爪专讻讬 注讜诇诐 讛讝讛 讘讗诪爪注讬讜转 注诇 注讜诇诐 讛讝讛 诪讻诇 诪拽讜诐 讛转讜讻讬讜转 砖诇讛诐 爪讜专讱 讙讘讜讛 讛诐 讜讝讛 砖诇讬讞 爪讘讜专 砖讬讜专讚 诇讛转驻诇诇 诇驻谞讬 讛转讬讘讛 专讜爪讛 诇讜诪专 讻驻讬 讛转讬讘讜转 砖诇 讛转驻诇讛 砖诪讜爪讬讗 诪驻讬讜 砖讗讬谞讜 诪转讻讜讬谉 讘转驻诇转讜 诇爪讜专讱 讙讘讜讛 讗诪专 注诇讬讜 谞指转职谞指讛 注指诇址讬 讚讜拽讗, 爪讜专讱 讙讘讜讛 砖讛讜讗 转讬拽讜谉 讛注讜诇诪讜转 讛注诇讬讜谞讬诐 讘职拽讜止诇指讛旨 讘诇讘讚 讗讬谉 诇讜 砖讜诐 讻讜谞讛 驻谞讬诪讬转 讜讘讗诪转 转讬拽讜谉 讛注讜诇诪讜转 诇讗 讬讛讬讛 讗诇讗 注诇 讬讚讬 讛讻讜谞讛 砖讘诇讘 讜诇讗 讘拽讜诇 讘诇讘讚!
讗讜 讬讜讘谉 讘住"讚 注诇 驻讬 诪讛 砖讘讬讗专谞讜 诇注讬诇 讘讘讬讗讜专 诪讗诪专 讚注讜 诇驻谞讬 诪讬 讗转诐 诪转驻诇诇讬谉 (讘专讻讜转 讻讞:) 砖驻讬专砖 专讘讬谞讜 讛讗专"讬 讝"诇 讛讻讜谞讛 砖讬转讻讜讜谞讜 讘转驻诇转诐 诇讛诪砖讬讱 讗讜专 诪讞讻诪讛 砖讛讬讗 住讜讚 讬讜志讚 讚砖诪讗 拽讚讬砖讗 砖讛讜讗 诇驻谞讬 讘讞讬谞转 '诪讬' 砖讛讬讗 讘讬谞讛 住讜讚 讛志讗 专讗砖讜谞讛 砖谞拽专讗转 '诪讬' 讜讻谞讝讻专 诇注讬诇. 讜诇讝讛 讗诪专 谞指转职谞指讛 注指诇址讬 注诇 讬讜讚 诇讛诪砖讬讱 诪讞讻诪讛 砖讛讬讗 住讜讚 讬讜讚 讘职拽讜止诇指讛旨 讘诇讘讚 讻讬 讞讜砖讘讬谉 砖讘拽讜诇 讘诇讘讚 讬讻讜诇讬谉 诇讛砖诇讬诐 讛诪讞砖讘讛 讝讜 砖诇 讗讜专 讬讜志讚 砖讛讜讗 住讜讚 讞讻诪讛 讜讗讬谞讜 讻谉 讻讬 讝讛讜 住讜讚 讛诪讞砖讘讛 讜讗讬谞讜 谞诪砖讱 讗诇讗 注诇 讬讚讬 砖诇讬诪讜转 讛诪讞砖讘讛 砖诇 讛诪转驻诇诇.

讙讘讜专转 讗专讬

驻转讞 注讬谞讬诐

 讝讛  砖"抓 讛讬讜专讚 诇驻谞讬 讛转讬讘讛 砖讗讬谞讜 讛讙讜谉. 讻转讜讘 讘诇拽讜讟讬 诪讛专"讗 驻诇讬祝 诪砖诐 讙诇讬讜谉. 讜讛讚讬谉 谞讜转谉 砖讗讬谉 诇讛讜专讬讚 诇驻谞讬 讛转讬讘讛 砖讜诐 讗讚诐 砖讗讬谞讜 讛讙讜谉 讚讗讬谉 拽讟讬讙讜专 谞注砖讛 住谞讬讙讜专 讻讚讗诪专讜 讘专"讛 专讬砖 专讗讜讛讜 讘"讚 讜讗诐 讗讬谞讜 讛讙讜谉 讛专讬 讻诇 讛爪讘讜专 谞注谞砖讬诐 诪驻谞讬 砖注讜诇讛 专讜讙讝 讘注讘讜专 转驻诇转讜 注讻"诇 讜讘讚专讜砖讬诐 讻转讘谞讜 讟注诐 诇讞讜诪专 讛讚讬讘讜专 讗住讜专 讚拽谞讛 砖诇 讗讚讛"专 诇讗 谞驻讙诐 讜讝讛 砖讛讜讗 驻讜讙诪讜 讙讚讜诇 注讜谞讜. 讜讻"砖 砖诇讬讞 爪讘讜专 讚讻诇 讛拽讛诇 转诇讜讬讬诐 讘讜 讞讜讟讗 讜诪讞讟讬讗. 讜讛讚讘专讬诐 拽"讜 讛讬讻讗 讚谞讜讟诇 砖讻专讜 诪砖诇诐 诪讻诇诇 讜驻专讟. 讜讚注转诐 砖讬讛讬讜 诪转讜拽谞讬诐 注诇 讬讚讜 讜讻诇驻讬 诇讬讬讗 诪注讜专专 讛讚讬谉 讜讬讘讗 专讜讙讝. 转讗 讞讝讬 讻诪讛 讙讚讜诇 注讜谞砖讜 砖诇 砖"抓 讛讝讛 砖诇讜拽讞 诪诪讜谞诐 讜注诇讜讘讛 注讚转 讬砖专讗诇 砖专讛诪"讛 住"专 讜讚讬谞讗 讬转讬讘 讜注诇 讛讻诇 讬讘讬讗 讗诇讛讬诐 讘诪砖驻讟 讜讛' 讛讟讜讘 讬讻驻专 讘注讚 讻讬"专:

